DA Den Europæiske Unions Tidende CE 78/85

(2004/C 78 E/0084)

SKRIFTLIG FORESPØRGSEL E-2186/03

af Erik Meijer (GUE/NGL) til Kommissionen

(30. juni 2003)

Om: Øget forbrugerbeskyttelse i forbindelse med grænseoverskridende elektronisk handel

1. Er Kommissionen bekendt med resultaterne af en undersøgelse gennemført af Det Europæiske Forbrugercenter, hvoraf det fremgår, at grænseoverskridende indkøb via internettet alt for ofte resulterer i, at den bestilte vare ikke leveres(34 %), at der betales for varer, der ikke leveres (8 %), at tilbagebetaling i forbindelse med returnering af varen ikke finder sted (33 %) og at der ikke sker tilbagebetaling af leveringsomkostningerne for returnerede varer (37 %)?

2. Deler Kommissionen i lyset af disse data Forbrugercentrets konklusion, at forbrugerens stilling i den henseende må betragtes som yderst utilfredsstillende?

3. Deler Kommissionen den opfattelse, at der er behov for supplerende beskyttelse? I bekræftende fald, hvordan mener Kommissionen at kunne indføre bestemmelser, som yder fyldestgørende beskyttelse mod misbrug, når virksomheder i forbindelse med grænseoverskridende elektronisk handel bevidst handler i ond tro, og hvor det er svært for forbrugeren af finde frem til disse virksomheder, hvis vigtigste aktivitet tilsyneladende er den at modtage penge for ikke-leverede varer? Hvilke initiativer vil Kommissionen tage i den sammenhæng?

4. Hvordan føres der kontrol med virksomheder inden for elektronisk handel og navnlig hvordan føres der kontrol med henblik på at forhindre misbrug fra disse virksomheder, der handler i ond tro?

5. Anser Kommissionen det for muligt at forbyde virksomheder at modtage betaling, inden varerne er leveret og/eller returneret? Hvordan kan der føres tilstrækkelig kontrol med overholdelse af et sådant forbud?

6. Må vi måske, indtil det er muligt at yde en fyldestgørende beskyttelse mod misbrug, indse, at handel via internettet alvorligt må frarådes forbrugerne eller sågar bør standses, hvis supplerende sikkerhedskrav, som skal udelukke misbrug, ikke er opfyldt?

Svar afgivet på Kommissionens vegne af David Byrne

(13. august 2003)

Kommissionen er bekendt med undersøgelsen og dens resultater. Den har støttet De Europæiske Forbrugercentres initiativ i denne sag og bakker også op om deres initiativ til at fortsætte arbejdet på området.

Kommissionen har taget undersøgelsens konklusioner til efterretning. Selv om undersøgelsesresultaterne bygger på et ret lille antal prøvehandler, synes undersøgelsen at vise, at markedet for elektronisk handel i EU ikke fungerer, som det skal.

I denne sammenhæng er det dog Kommissionens opfattelse, at selv om ond tro og misbrug udgør en del af problemet, er det kun en del af sandheden. Det spiller i denne forbindelse en vigtig rolle, at forbrugerne og virksomhederne, især de små og mellemstore, forstår de regler og bestemmelser, der er til for at beskytte forbrugernes interesser. Der bør desuden foretages en undersøgelse af, hvor stort antallet af uregelmæssigheder er inden for hver medlemsstat i forhold til antallet i den grænseoverskridende handel, sammenholdt med det samlede antal nationale og grænseoverskridende handler. Både Kommissionen og De Europæiske Forbrugercentre har til hensigt at videreføre deres arbejde.

Kommissionen er bekendt med nødvendigheden af at iværksætte yderligere forbrugerbeskyttelsesforanstaltninger på EU-plan. Dette omfatter alle aspekter af grænseoverskridende Business to Consumer-handel, ikke blot e-handel.

De eksisterende regler yder allerede en forsvarlig beskyttelse, især direktivet om fjernsalg (1), om end dets gennemførelse i medlemsstaterne har taget tid, og direktivet om elektronisk handel (2).

Dertil kommer, at Kommissionen for nylig har fremsat forslag til et rammedirektiv om urimelig handelspraksis (3). Når dette direktiv er gennemført, vil det højne og harmonisere forbrugerbeskyttelsesniveauet mod urimelig handelspraksis i EU. Det vil desuden supplere den eksisterende lovgivning på området.

Kontrol og tilsyn med virksomheders aktiviteter samt korrekt anvendelse af forbrugerbeskyttelseslovgivningen er medlemsstaternes opgave. Kommissionen arbejder dog på at fremme samarbejdet mellem medlemsstaterne på dette område, navnlig gennem forslaget til forordning om samarbejde mellem nationale myndigheder med ansvar for håndhævelse af lovgivning om forbrugerbeskyttelse, som blev vedtaget 18. juli 2003 (4).

Som det ærede medlem ved, er betaling i elektronisk handel et komplekst emne, som omfatter temaer som refusion (hvor forbrugerens kreditkortudsteder påtager sig at geninddrive betalingen fra sælgeren i tilfælde af uenighed) og muligheden for at forbyde virksomheder at kræve betaling, inden varerne er leveret. Kommissionen overvejer i øjeblikket alle disse muligheder.

Kommissionen deler ikke det ærede medlems mening om, at forbrugerne bør frarådes at handle via Internettet. Selv om De Europæiske Forbrugercentres undersøgelse af e-handel viser, at der er mangler på visse områder, vil Kommissionen ikke konkludere, at Internethandel i sig selv er usikker.

Det, der efter Kommissionens opfattelse er vigtigt, er at oplyse forbrugerne om, hvad de kan forvente og kræve af e-handelsvirksomheder. På samme vis skal e-virksomheder oplyses om gældende juridiske krav og opfordres til at give forbrugerne klar informationer om deres rettigheder.

Kommissionen ønsker også at henlede det ærede medlems opmærksomhed på initiativet om e-tillid, som blev taget af kommissæren med ansvar for sundhed og forbrugerbeskyttelse, og som resulterede i en fællesskrivelse fra de europæiske forbrugere og arbejdsgivere. Dette initiativ, der har til formål at fastsætte et sæt europæiske standarder for trustmarks (fortrolighedsmærker) i e-handel, er en del af en overordnet pakke af initiativer til forbrugerbeskyttelse, som Kommissionen har taget.

(1) Europa-Parlamentets og Rådets direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg, EFT L 144 af 4.6.1997.

(2) Europa-Parlamentets og Rådets direktiv 2000/31/EF af 8. juni 2000 om visse retlige aspekter af informations-samfundstjenester, navnlig elektronisk handel, i det indre marked, EFT L 178 af 17.7.2000.

(3) KOM(2003) 356 endelig udg.

(4) KOM(2003) 443 endelig udg.